b'\n_START_ARTICLE_\nRichard Gough\n_START_SECTION_\nKlubbkarriere\n_START_PARAGRAPH_\nSvenskf\xc3\xb8dte Gough begynte sin fotballkarriere hos Charlton Athletic FC i 1978, hvor hans skotske far Charlie Gough hadde spilt p\xc3\xa5 midten av 1960-tallet. \xc3\x85ret etter flyttet familien til S\xc3\xb8r-Afrika, hvor han spilte for Wits University FC. Samme \xc3\xa5r s\xc3\xb8kte han seg tilbake til Storbritannia, hvor han pr\xc3\xb8vespilte for den skotske storklubben Rangers FC, f\xc3\xb8r han deretter fikk spille kamper for University College Dublin AFC. I 1980 ble han signert av Dundee United FC, hvor han spilte over 160 seriekamper og scorte 23 m\xc3\xa5l over seks sesonger, og hjalp klubben med \xc3\xa5 vinne seriemesterskapet i 1982/1983-sesongen._NEWLINE_I 1986 ble Gough solgt til den engelske klubben Tottenham Hotspur FC for 750 000 pund. Her spilte han litt over \xc3\xa9n sesong, og var blant annet klubbens kaptein under finalen i FA-cupen mot Coventry City FC i 1987, som Tottenham tapte 2\xe2\x80\x933. Tidlig i 1987/1988-sesongen ble han hjemsyk, og returnerte derfor til Skottland hvor han skrev under en kontrakt med Rangers FC i en overgangssum verdt \xc3\xa9n million pund. Han ble dermed den f\xc3\xb8rste skotske fotballspiller som ble priset til et syvsifret bel\xc3\xb8p._NEWLINE_Gough etablerte seg fast p\xc3\xa5 et Rangers-lag som presterte \xc3\xa5 vinne hele ni seriemesterskap p\xc3\xa5 rad fra 1988/1989-sesongen til 1996/1997-sesongen. Han ble \xc3\xa9n av tre spillere for Rangers som ble tildelt ni serievinnermedaljer i denne perioden, de andre var Ally McCoist og Ian Ferguson. I 1997 forlot han Skottland til fordel for USA og MLS-klubben Kansas City Wizards, hvor han fullf\xc3\xb8rte \xc3\xa9n sesong, etterfulgt av et kortere opphold hos Rangers i 1997/1998-sesongen. Han returnerte til USA sesongen etter, hvor han skrev under p\xc3\xa5 en kontrakt med San Jose Clash._NEWLINE_Etter et kortere l\xc3\xa5neopphold hos Nottingham Forest FC i 1999 skrev han under p\xc3\xa5 en kontrakt med Premier League-klubben Everton FC, som da var under ledelse av hans tidligere Rangers-manager Walter Smith. Gough fikk to sesonger p\xc3\xa5 Goodison Park, og fikk b\xc3\xa6re kapteinsbindet ved flere anledninger. I 2001 dro han videre til Australia for \xc3\xa5 bli spillende trener for Northern Spirit FC, som p\xc3\xa5 denne tiden var en samarbeidsklubb med Rangers. Etter \xc3\xa5 ha spilt to kamper la han opp som aktiv fotballspiller.\n_START_SECTION_\nInternasjonal karriere\n_START_PARAGRAPH_\nGough fikk sin landslagsdebut for det skotske herrelandslaget den 30. mars 1983 i en EM-kvalifiseringskamp mot Sveits. Han ble deretter tatt ut i landslagstroppen til VM i fotball 1986 i Mexico av landslagstrener Alex Ferguson, hvor han spilte i alle tre gruppespillkamper mot Danmark (0\xe2\x80\x931), Vest-Tyskland (1\xe2\x80\x932) og Uruguay (0\xe2\x80\x930). Han ble ogs\xc3\xa5 tatt ut i troppen til det p\xc3\xa5f\xc3\xb8lgende verdensmesterskapet i Italia av landslagstrener Andy Roxburgh, hvor han kun fikk spille gruppespillkampen mot Costa Rica (0\xe2\x80\x931)._NEWLINE_Gough ble ogs\xc3\xa5 tatt ut som kaptein i troppen til EM i fotball 1992 i Sverige, hvor Skottland m\xc3\xb8tte Nederland (0\xe2\x80\x931), Tyskland (0\xe2\x80\x932) og SUS (3\xe2\x80\x930). Etter \xc3\xa5 ha kommet p\xc3\xa5 kanten med landslagstrener Roxburgh og Craig Brown valgte han \xc3\xa5 trekke seg fra landslagspill i 1993, og tilsammen fikk han 61 landskamper og seks m\xc3\xa5l fra 1983 til 1993.\n_START_SECTION_\nTrenerkarriere\n_START_PARAGRAPH_\nDen 30. november 2004 ble Gough ansatt som manager for Livingston FC, og reddet klubben fra nedrykk i 2004/2005-sesongen. Han valgte dog \xc3\xa5 avslutte arbeidsforholdet i mai 2005 etter \xc3\xa5 ha kranglet med klubbledelsen vedr\xc3\xb8rende overgangsbudsjettet og mangel p\xc3\xa5 ambisjoner.'